Il Partît Socialist (PSOE), che al è ae vuide dal guvier aragonês, al à presentât intal Parlament locâl un disen di leç di politiche linguistiche. Intal test si ricognossin l’aragonês e il catalan tant che lenghis propriis e storichis de comunitât, ma cence dâur il status di couficialitât cul castilian. La propueste e previôt la pussibilitât pai citadins che a vivin tes valadis pirenaichis là che si fevele par aragonês e par chei che a son a stâ te Franja de Ponent dulà che si dopre il catalan di indreçâsi inte lôr lenghe proprie ae aministrazion (cence oblic, però, di rispueste inte stesse lenghe). Cun di plui, si da il vie libare al ûs dal bilinguisim sei pai toponims che pes publicazions uficiâls dadis fûr intai teritoris là che lis dôs lenghis a vegnin dopradis. Il test al previôt ancje che il Consei superiôr des lenghis dal Aragon al deventi l’orghin di riferiment pe politiche linguistiche. L’esam de propueste al varès di tacâ cun Setembar e si previodin discussions une vore vivarosis. Cun di fat, il Partît Aragonês (PAR), aleât di guvier dai socialiscj, nol ricognòs tant che catalanis lis varietâts feveladis inte Franja. Il PP, invezit, al è contrari a ogni ipotesi di tutele linguistiche. La Chunta Aragonesista (ChA) e la çampe radicâl a domandin une leç che e previodi misuris di tutele e di promozion linguistiche plui fuartis, a partî dal ricognossiment di couficialitât pal aragonês e pal catalan.
Font: Vilaweb, 03/07/09; Món Divers, 03/07/09
fur_Latn cat_Latn